FC København har haft en forfærdelig sæson, der dog trods alt blev reddet en anelse med sejren over AGF fredag aften.

Ståle Solbakken smilede over, at Europa League-kvalifikationen blev sikret på sæsonens sidste dag, men så blev den norske manager alvorlig.

For der er dårligt nyt på vej til FCK-tilhængerne.

- Jeg tror, at der i løbet af tre-fire dage kommer en vældig kedelig nyhed i forhold til noget spillerhalløj i FCK, så må vi håbe, at vi også kan præsentere nogle positive nyheder, sagde en kryptisk FCK-manager, der ikke ville uddybe, hvad den kedelige nyhed helt konkret bestod i:

- Jeg kan ikke sige mere. Jeg siger det nu, så det ikke er noget, der kommer som en bombe. Vi har haft vældig meget at kæmpe med uden for banen, som ikke er kommet frem, men nok kommer frem, lyder den mystiske meddelelse fra FC Københavns manager.

Og til Ekstra Bladets spørgsmål om, hvor meget der skal ske med FCK-truppen efter den skuffende sæson lød svaret:

- Der skal ikke ske så meget, men der skal ske noget på grund af nogle omstændigheder, som er sket. Noget, som vi ikke helt er herre over.

- Det er en kedelig nyhed for FCK, sagde Ståle Solbakken og afviste med et smil, at det var, at anfører og klubkamp-rekordholder William Kvist stopper i klubben.

Ståle Solbakken var noget kryptisk efter sejren over AGF. Foto: Philip Davali

Konge af København: 'Jeg ser jo også mig selv øverst i hierarkiet'

Pris-eksplosion: Købt for halvanden million i vinter – nu koster han 50!

Derfor gik det galt for Brøndby